సువర్ణ సుందరి (2023)

సువర్ణ సుందరి 2023 పిబ్రవరి 3న విడుదల అయిన తెలుగు చలన చిత్రం. దీనిని ఎస్ టీమ్ పిక్చర్స్ పతాకంపై ఎంఎల్ లక్ష్మి నిర్మించగా సురేంద్ర మదారపు దర్శకత్వం వహించారు. ఈ చిత్రానికి సాయి కార్తీక్ సంగీతం అందించారు. ఇందులో జయప్రద, పూర్ణ ప్రధాన పాత్రల్లో నటించగా ఇతర నటులుగా సాక్షి చౌదరి, అవినాష్ యెలందూర్, కోట శ్రీనివాసరావు, పి. సాయి కుమార్, నాగినీడు, సత్య ప్రకాష్ ఉన్నారు.

 కథ 
ఈ సినిమా కథంతా.. సువర్ణ సుందరి అనే విగ్రహం చుట్టూ తిరుగుతుంది.  300 ఏళ్ల  క్రితం కర్ణాటకలోని కాలక్కల్‌ సంస్థానంలో త్రినేత్రి అమ్మవారి విగ్రహాలను తయారు చేసే ఓ వ్యక్తి ఆ విగ్రహంలో దుష్టశక్తిని నింపుతాడు. దాని కారణంగా ఆ రాజ్యమే నాశనం అవుతుంది. దీంతో గ్రామస్తులంతా సువర్ణ సుందరి విగ్రహాన్ని భూస్థాపితం చేస్తారు. అయితే 300 ఏళ్ల తర్వాత ఓ వ్యక్తి పొరపాటున ఆ విగ్రహాన్ని బయటకు తీయడంతో అతని ఫ్యామిలీ అంతా చనిపోతుంది.

స్వాతంత్రానంతరం ఆ విగ్రహం ఓ పాత బంగ్లా చేరుతుంది. ఆ బంగ్లాలోకి దిగిన కలెక్టర్‌ భార్య అంజలి(పూర్ణ)కి ఆ విగ్రహం దొరుకుతుంది. ఆమె సువర్ణ సుందరిని టచ్‌ చేయగానే దుష్టశక్తి ఆమెలో చేరిపోతుంది. దీంతో తన భర్తను, మామను అంజలి చంపేస్తుంది. తన కూతురు విశాలాక్షి (జయ ప్రద)ను కాపాడుకునేందుకు అంజలి ఆ విగ్రహంతో ఆత్మాహుతి చేసుకుంటుంది. కానీ మళ్లీ అంజలి కొన్నేళ్ల తరువాత జన్మిస్తుంది. 

అలా మళ్లీ అంజలి చేతికే ఆ విగ్రహం దొరుకుతుంది. ఆ తర్వాత జరిగిన పరిణామాలేంటి? తన తల్లిని కాపాడుకునేందుకు విశాలాక్షి చేసే ప్రయత్నం ఏంటి?  సాక్షి (సాక్షి చౌదరి)కి ఆ విగ్రహంతో ఉన్న సంబంధం ఏంటి?  ఈ కథలో పోలీస్ ఆఫీసర్ గుణ (సాయి కుమార్) పాత్ర ఏంటి? విగ్రహం వెనుకున్న రహస్యం ఏంటనేది తెలియాలంటే సినిమా చూడాల్సిందే. 

 నటీనటులు 
 జయప్రద - విశాలాక్షి
 సాక్షి చౌదరి - సాక్షిపిబ్రవరి 
 పూర్ణ - అంజలి
 అవినాష్ - రాజారామ్ బహదూర్
 కోట శ్రీనివాసరావు - పూజారి
 పి. సాయి కుమార్
 నగినీడు- సాధువు
 సత్య ప్రకాష్

 సాంకేతిక వర్గం 

 నిర్మాణ సంస్థ:  ఎస్ టీమ్ పిక్చర్స్
 నిర్మాత: ఎమ్.ఎల్. లక్ష్మీ 
 రచన,దర్శకత్వం: సురేంద్ర మాదారపు
 సంగీతం: సాయి కార్తీక్
 సినిమాటోగ్రఫీ: యెల్లుమహంతి ఈశ్వర్
 ఎడిటింగ్: ప్రవీణ్ పూడి
 విడుదల తేది: ఫిబ్రవరి 3, 2023

 పాటలు 
ఈ చిత్రానికి సాయి కార్తీక్ సంగీతాన్ని అందించారు. ఆదిత్య మ్యూజిక్ ద్వారా పాటలు విడుదలయ్యాయి.

 స్పందన 
ఈ చిత్రం విమర్శకుల నుండి మిశ్రమ స్పందన పొందింది. సాక్షి పోస్ట్ ఈ చిత్రానికి 2.75/5 రేటింగ్ ఇచ్చింది. రెండో భాగం చాలా గ్రిప్పింగ్‌గా ఉందని పేర్కొంది. ది టైమ్స్ ఆఫ్ ఇండియా ఈ చిత్రానికి 2.5/5 రేటింగ్ ఇచ్చి, ఇదొక అతీంద్రియ శక్తుల చుట్టూ తిరిగే కథ అని అభివర్ణించింది.

 మూలాలు